Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Guzmán Miguel Garmendia Pérez jaunak egindako galderaren erantzuna, Foru Diputazioak emana, A-68aren eta AP-68aren arteko loturaren arazoari buruzkoa. Galdera 2018ko urtarrilaren 12ko 4. Nafarroako Parlamentuko Aldizkari Ofizialean argitaratu zen.

Iruñean, 2018ko otsailaren 9an

Lehendakaria: Ainhoa Aznárez Igarza

ERANTZUNA

Nafarroako Alderdi Sozialista talde parlamentarioari atxikitako foru parlamentari Guzmán Garmendia Pérez jaunak galdera parlamentarioa egin du lau ardatz edo gehiagoko kamioiek N-232 errepidetik zirkulatzeari buruz (9-17/PES-00261). Hauxe da Garapen Ekonomikorako kontseilariak horri buruz ematen dion erantzuna:

AP-68 autobideko Zambrana-Tutera tartean ibilgailu astun jakin batzuei bidesarietan hobariak aplikatzeko Estatuko Administrazio Orokorraren, Errioxako Gobernuaren eta “Autopista Vasco-Aragonesa, Concesionaria Anónima Unipersonal” enpresaren artean sinatutako hitzarmenaren ondorioz, A-68tik Errioxarantz doazen ibilgailu astunek AP-68ra joan behar dute, N-121-C errepidearen tarte batetik zirkulatuz; eta alderantziz, AP-68tik Zaragozarantz doazen ibilgailuek ez dute zertan N-121-C errepidera irten, baina irten egiten dira A-68 autobidea hartzeko; hori dela eta, egiazki nabarmen gora egin du ibilgailu astunen trafikoak N-121-C errepidearen tarte txiki horretan. Egiaztatuta dago hori trafikoari buruzko kasuko aforoen bitartez.

Nafarroako Gobernua jada harremanetan jarri da Estatuko Administrazioarekin, Errioxako Gobernuarekin eta Avasarekin (AP-68 autobideko emakidaduna), jakinarazteko aipatutako hitzarmena, egungo baldintzetan, nolako eragina izaten ari den Nafarroan, eta hori ez dela onargarria, eta zuzendu egin beharra dagoela. Horretarako, zenbait bilera eta hartu-eman izan dira, eta gaur egun zenbait konponbide zehatz aztertzen ari dira N-121-C errepideko tartearen trafiko-handitzearen eragin negatiboak saihesteko edo arintzeko.

Nafarroako Gobernuak espero du hemendik gutxira konponbide bat gauzatu ahal izatea. Aurrera begirako itxaropen hori oinarrituta dago Sustapen Ministerioak urtarrilaren 4ko bileran adierazitako borondatean; izan ere borondate hori Ministerioak data horretan ateratako prentsa-oharrean egiaztaturik geratu da. Ohar horretan Ministerioak berak konpromisoa hartzen du “bide-ardatz horrek une oro funtziona dezan zerbitzu-maila egokiekin eta kalitate-estandar optimoekin. Ministerioak aukera horiek aztertuko ditu eta harremanen bidez adostuko du Nafarroako Gobernuarekin zein neurri ezarri.”

Arloan eskuduna den organoarekin, Sustapen Ministerioarekin, harremanak eta elkarrizketak dauden bitartean, Nafarroako Gobernuak erabaki du seinale gehiago jartzea trafiko-igoerak gehien ukitutako tartean, bertako segurtasuna hobetze aldera. Horri dagokionez, lehenbizi, tarte horretako istripu kopuru handiena gertatzen den norabidean, honako hauek jarri dira, besteak beste: alertarako zeharkako bandak, abiadura orduko 70 km-ra jaisteko seinaleak (bideak goragoko estandarrak betetzen baditu ere) eta trafiko-kontaketarako gailuak. Une honetan, seinaleztapen gehigarri horren kontrako norabideko osagarria exekuzio-fasean dago, amaitzekotan.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2018ko otsailaren 8an

Garapen Ekonomikorako kontseilaria: Manuel Ayerdi Olaizola